3 หุ้นพุ่งแรง รับประโยชน์ ครม. ไฟเขียวย้ายสายไฟฟ้าลงดิน มูลค่า 1.43 แสนลบ.
CTW-ARROW-CSS เตรียมรับประโยชน์ ครม. อนุมัติให้ กฟน.ย้ายสายไฟฟ้าลงดิน มูลค่า 1.43 แสนลบ.
2 ก.ย. 2558

ผู้สื่อข่าวรายงานว่า ราคาหุ้นบริษัท จรุงไทยไวร์แอนด์เคเบิ้ล จำกัด (มหาชน) หรือ CTW ณ เวลา 10.26 น. ราคาอยู่ที่ 10.10 บาท บวก 2.30 บาท หรือ 29.49% สูงสุดที่ 10.10 บาท ต่ำสุดที่ 8.80 บาท มูลค่าซื้อขายที่ 16.13 ล้านบาท
ขณะเดียวกันราคาหุ้นบริษัท แอร์โรว์ ซินดิเคท จำกัด (มหาชน) หรือ ARROW ราคาอยู่ที่ 15.60 บาท บวก 1.80 บาท หรือ 13.04% สูงสุดที่ 15.80 บาท ต่ำสุดที่ 14.10 บาท มูลค่าซื้อขายที่ 40.14 ล้านบาท
ด้านราคาหุ้นบริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS ราคาอยู่ที่ 5.35 บาท บวก 0.10 บาท หรือ 1.90% สูงสุดที่ 5.50 บาท ต่ำสุดที่ 5.25 บาท มูลค่าซื้อขายที่ 217.34 ล้านบาท ขณะที่ดัชนีตลาดหุ้นไทยโดยรวมบวก 0.28%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่การไฟฟ้านครหลวง หรือ กฟน. ขออนุมัติจากที่ประชุมคณะรัฐมนตรี (ครม.) ในการจัดทำแผนงานเปลี่ยนระบบสายไฟฟ้าอากาศ เป็นสายไฟฟ้าใต้ดิน เพื่อรองรับการเป็นมหานครแห่งอาเซียน
โดยมีระยะทางรวมประมาณ 261.6 กิโลเมตร ซึ่งดำเนินการระหว่างปี 2557-2566 เป็นระยะเวลา 10 ปีด้วยกัน ทั้งนี้จะแบ่งการดำเนินการเป็น 2 โครงการย่อย คือโครงการย่อยที่ 1 ระยะทาง 144.6 กิโลเมตร และโครงการย่อยที่ 2 ระยะทาง 117 กิโลเมตร วงเงินลงทุน 1.43 แสนล้านบาท (รวมดอกเบี้ยระหว่างก่อสร้าง 8.21 พันล้านบาท)
ทั้งนี้คณะกรรมการพัฒนาการเศรษฐกิจและสังคมแห่งชาติ และคณะกรรมการกำกับกิจการพลังงานพิจารณาเห็นชอบในหลักการของแผนงานดังกล่าว พร้อมทั้งเห็นชอบพื้นที่ที่เหมาะสมในการดำเนินการจำนวน 39 เส้นทาง เป็นระยะทาง 127.3 กิโลเมตร กรอบวงเงิน 4.87 หมื่นล้านบาท
 
ด้าน บล.กรุงศรี ระบุในบทวิเคราะห์ (2 ก.ย.) ว่ามาตรการกระตุ้นเศรษฐกิจเพิ่มเติมครม.เห็นชอบให้การไฟฟ้านครหลวง (กฟน.) ดำเนินโครงการเพื่อนำสายไฟฟ้าอากาศลงสู่ใต้ดินในเขตกรุงเทพฯ วงเงิน 1.43 แสนล้านบาท
หุ้นที่คาดว่าจะได้ผลบวกโครงการย้ายสายไฟฟ้าลงดินมูลค่า 1.43 แสนล้านบาท ได้แก่ บริษัท กันกุลเอ็นจิเนียริ่ง จำกัด (มหาชน) หรือ GUNKUL, บริษัท เด็มโก้ จำกัด (มหาชน) หรือ DEMCO, บริษัท จรุงไทยไวร์แอนด์เคเบิ้ล จำกัด (มหาชน)หรือ CTW, บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน)หรือ CSS, บริษัท แอร์โรว์ ซินดิเคท จำกัด (มหาชน)หรือ ARROW